CELEX: 32016R0145
Language: lt
Date: 2016-02-04 00:00:00
Title: 2016 m. vasario 4 d. Komisijos įgyvendinimo reglamentas (ES) 2016/145, kuriuo pagal Europos Parlamento ir Tarybos reglamentą (ES) Nr. 1143/2014 patvirtinamas formatas dokumento, laikomo įrodymu, kad kompetentingos valstybių narių valdžios institucijos išdavė leidimą įstaigoms vykdyti tam tikrą veiklą, susijusią su Sąjungai susirūpinimą keliančiomis invazinėmis svetimomis rūšimis

5.2.2016   
            
            
               LT
            
            
               Europos Sąjungos oficialusis leidinys
            
            
               L 30/1
            
         KOMISIJOS ĮGYVENDINIMO REGLAMENTAS (ES) 2016/145
   2016 m. vasario 4 d.
   kuriuo pagal Europos Parlamento ir Tarybos reglamentą (ES) Nr. 1143/2014 patvirtinamas formatas dokumento, laikomo įrodymu, kad kompetentingos valstybių narių valdžios institucijos išdavė leidimą įstaigoms vykdyti tam tikrą veiklą, susijusią su Sąjungai susirūpinimą keliančiomis invazinėmis svetimomis rūšimis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. spalio 22 d. Europos Parlamento ir Tarybos reglamentą (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo (1), ypač į jo 8 straipsnio 6 dalį,
   kadangi:
   
               (1)
            
            
               Reglamente (ES) Nr. 1143/2014 numatyta, kad Komisija turi patvirtinti formatą dokumentų, laikomų įrodymu, kad kompetentingos valstybių narių valdžios institucijos išdavė leidimą įstaigoms vykdyti mokslinius tyrimus ar išsaugojimo ex situ veiklą Sąjungai susirūpinimą keliančių invazinių svetimų rūšių atžvilgiu, kaip nustatyta 8 straipsnyje. Leidimai taip pat gali apimti mokslinę šių rūšių produkciją ir vėlesnį jos panaudojimą medicinos tikslais;
            
         
               (2)
            
            
               be to, kaip nustatyta 9 straipsnio 1 dalyje, išimtiniais atvejais dėl priežasčių, susijusių su įtikinamais visuomenės interesais, valstybės narės gali išduoti leidimus vykdyti kitą nei 8 straipsnio 1 dalyje nustatytą veiklą su sąlyga, kad Komisija suteikė leidimą. Remiantis 9 straipsnio 6 dalimi, tokie leidimai turi būti išduodami vadovaujantis 8 straipsnio 4–8 dalimis. Taigi 8 ir 9 straipsnių tikslais turi būti naudojamas to paties formato dokumentas, laikomas leidimo įrodymu;
            
         
               (3)
            
            
               šiame reglamente numatytos priemonės atitinka Invazinių svetimų rūšių komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede nustatomas dokumento, laikomo įrodymu, kad kompetentingos valstybių narių valdžios institucijos išdavė leidimą pagal Reglamento (ES) Nr. 1143/2014 8 straipsnio 2 dalį ir 9 straipsnio 6 dalį, formatas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. vasario 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 317, 2014 11 4, p. 35.
   
      PRIEDAS
      
         
      
         
      
         Dokumento pildymo instrukcija
      
      Dokumentą turi užpildyti kompetentinga institucija, įgaliota išduoti Reglamento (ES) Nr. 1143/2014 8 straipsnio 2 dalyje ir 9 straipsnio 6 dalyje nurodytus leidimus. Jis turi būti pasirašytas, antspauduotas ir jame turi būti nurodyta data.
      Dokumentą pildyti didžiosiomis raidėmis. Norėdami patvirtinti pasirinktį, ☐ ženklą pažymėkite arba padėkite varnelę. Aiškiai išbraukite arba perbraukite pasirinktis arba visus sunumeruotus laukelius, kurie netinka.
      
                  1 laukelis.
               
               
                  Nurodykite įmonės, kuriai buvo išduotas leidimas, ir (arba) šios įmonės kontaktinio asmens pavadinimą (vardą, pavardę), adresą, šalį, telefono numerį ir el. pašto adresą.
               
            
                  2 laukelis.
               
               
                  Nurodykite leidimo identifikavimo numerį. Šis numeris turi prasidėti dviraidžiu leidimą išdavusios valstybės narės ISO kodu (ISO 3166 nustatytu dviraidžiu šalies kodu), išskyrus Graikiją ir Jungtinę Karalystę, kurių atveju turi būti naudojamos santrumpos EL ir UK. Reglamento (ES) Nr. 1143/2014 8 straipsnio 1 dalyje nurodytos leidimų sistemos taikymo tikslu identifikavimo numeris turi būti unikalus.
               
            
                  3 laukelis.
               
               
                  Nurodykite siuntėjo ar eksportuotojo vardą, pavardę (pavadinimą), adresą, šalį, telefono numerį ir el. pašto adresą, jei taikoma.
               
            
                  4 laukelis.
               
               
                  Nurodykite leidimo išdavimo datą.
               
            
                  5 laukelis.
               
               
                  Nurodykite leidimo galiojimo terminą (pradžios ir pabaigos datas), jei taikoma.
               
            
                  6 laukelis.
               
               
                  Nurodykite gavėjo arba importuotojo vardą, pavardę (pavadinimą), adresą, šalį, telefono numerį ir el. pašto adresą, jei taikoma.
               
            
                  7 laukelis.
               
               
                  Nurodykite leidimą išdavusios kompetentingos institucijos pavadinimą.
               
            
                  8 laukelis.
               
               
                  Įrašydami informaciją 8a–8f laukeliuose, apibūdinkite egzempliorių siuntą arba išteklių:
               
            
                  8a laukelis.
               
               
                  Sąjungai susirūpinimą keliančios invazinės svetimos rūšies, kurios atžvilgiu išduotas leidimas, mokslinis pavadinimas.
               
            
                  8b laukelis.
               
               
                  Invazinės svetimos rūšies, kurios atžvilgiu išduotas leidimas, bendrinis pavadinimas.
               
            
                  8c laukelis.
               
               
                  Kombinuotosios nomenklatūros (KN) kodai, kaip nustatyta Tarybos reglamente (EEB) Nr. 2658/87 (1).
               
            
                  8d laukelis.
               
               
                  Tikslus siuntos arba ištekliaus ir juos sudarančių egzempliorių apibūdinimas.
               
            
                  8e laukelis.
               
               
                  Bendra grynoji siuntos (arba ištekliaus) masė kilogramais. Jos galima nenurodyti, pateikus informaciją 8f laukelyje.
               
            
                  8f laukelis.
               
               
                  Egzempliorių skaičius siuntoje. Jis gali būti naudojamas, jei kiekis geriausiai išreiškiamas atskirais vienetais. Jo galima nenurodyti, pateikus informaciją 8e laukelyje.
               
            
                  9 laukelis.
               
               
                  Nurodykite, kurių Reglamento (ES) Nr. 1143/2014 7 straipsnyje nustatytų apribojimų atveju leista taikyti išimtį.
               
            
                  10 laukelis.
               
               
                  Nurodykite tikslą, kuriuo išduotas leidimas.
               
            
                  11 laukelis.
               
               
                  Nurodykite atitinkamus leidimo skirsnius, kuriuose apibūdintos sąlygos, kuriomis leista vykdyti veiklą pagal Reglamento (ES) Nr. 1143/2014 8 straipsnio 2 dalį.
               
            
                  12 laukelis.
               
               
                  Nurodykite atitinkamus leidimo skirsnius, kuriuose apibūdintos nuostatos, išduotas gavus Komisijos leidimą pagal Reglamento (ES) Nr. 1143/2014 9 straipsnį.
               
            
                  13 laukelis.
               
               
                  Nurodykite kompetentingos institucijos leidimą suteikiančio pareigūno, kuris užpildė šį dokumentą, vardą ir pavardę.
               
            
                  14 laukelis.
               
               
                  Kompetentingos institucijos leidimą suteikiančio pareigūno, kuris užpildė šį dokumentą, parašas.
               
            
                  15 laukelis.
               
               
                  Kompetentingos institucijos oficialus spaudas ir šio dokumento užpildymo data.
               
            
         (1)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).